**Drumul drept**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe unde,-acum, mă cauți, nu mai sunt:

M-am izolat spre zorii-ndepărtați

De-un loc în care nu vreau să înfrunt

Urgia unor nori învolburați.

Voi aștepta ca gândul meu senin

Să fie-nconjurat de-un cer la fel,

Iar zboru-mi singuratic prin destin

Va fi pe note dulci, de menestrel.

Eu nu am scări cu trepte de prisos,

Nu am frânghii, și nu privesc în sus

Plutind asemeni unui albatros,

Dar zbor și să m-opresc nu sunt dispus.

De vrei să-mi fii alături, te aștept

Pe drumul care-mi pare mie drept.